**LAUSUNTO**

**1. Lausuntopyyntö ja lausunnon sisältö**

Oikeusministeriö on pyytänyt minulta lausuntoa oikeusprosessien keventämistä valmistelleen työryhmän mietinnöstä. Pidän mietinnössä ehdotettuja toimenpiteitä perusteltuina ja ehdotan jatkovalmistelussa tarkemmin mietittäväksi vain kahta ehdotettua lainkohtaa. Lisäksi ehdotan kahta tarkennusta mietinnön yksityiskohtaisiin perusteluihin.

**2. Ehdotetut OK 5:6.2 ja ROL 7:5.2**

Ehdotetussa OK 5:6.2 säädettäisiin, että tuomioistuimen on *jätettävä kanne tutkimatta* siltä osin kuin se on selvästi nostettu vastapuolen tai muun henkilön oikeuksien loukkaamiseksi. Samoin on meneteltävä, jos haastehakemuksen ja siihen liitettyjen kirjallisten todisteiden perusteella on selvää, ettei kantajan vaatimuksen hyväksymiselle ole edellytyksiä. Tältä osin jatkovalmistelussa olisi syytä miettiä, *soveltuisiko kanteen hylkääminen* tutkimatta jättämistä paremmin pykälässä tarkoitettuihin tilanteisiin. Toisin kuin tutkimatta jättäminen kanteen hylkääminen saa oikeusvoiman, eikä kantaja pysty kanteen hylkäämisen jälkeen enää uudelleen saattamaan samaa asiaa uudelleen vireille.

Vastaavan huomautuksen voi samoilla perustella esittää myös ehdotetun ROL 7:5.2:n osalta.

**3. Pari huomiota mietinnön yksityiskohtaisista perusteista.**

Ehdotetun OK 2:6.2:n yksityiskohtaisissa perusteluissa pitäisi selvyyden vuoksi mainita, että asianosaiset voivat uudistuksen jälkeenkin ehdottaa (vaikkakaan ei tuomioistuinta sitovasti) useamman lakimiestuomarin kokoonpanon käyttämistä, myös ehdotetussa pykälässä tarkoitetuissa asioissa.

Ehdotetun ROL 5a:2:n yksityiskohtaisista perusteluista pitäisi käydä ilmi, onko tarkoitettu (luultavasti ei ole), että lainkohdassa säädettävä syyttäjän ilmoitus enimmäisrangaistusvaatimuksesta ei olisi syyttäjää sitova niissä tapauksissa, joissa asia kuitenkin etenee suulliseen pääkäsittelyyn.

**4. Lopuksi**

Täytettyäni itsekin useita kertoja työajanseurantajärjestelmiä voin täydestä sydämestäni yhtyä mietinnön sivulla 50 olevaan näkemykseen, jonka mukaan työajanseurantatietoihin liittyy merkittäviä epävarmuustekijöitä.

Turussa 7.9.2017

Mikko Vuorenpää

Rikosprosessioikeuden professori

Lapin yliopisto